टोकियो ओलम्पिक : ब्राजिल फेरि च्याम्पियन
ओलम्पिक स्वर्ण जित्न कति गाह्रो छ भनेर ब्राजिललाई सोधे हुन्छ । पाँचपल्ट विश्वकप जितेपछि बल्ल ब्राजिलले सन् २०१६ मा आएर ओलम्पिक फुटबलमा पहिलो स्वर्ण पदक हात पारेको थियो । त्यो पनि आफैंले आयोजना गरेको रियो ओलम्पिकमा । टोकियोमा आएर ब्राजिलले ५ वर्षअघि जितेको ओलम्पिक फुटबलको उपाधि रक्षा गरेको छ ।
टोकियो — ओलम्पिक स्वर्ण जित्न कति गाह्रो छ भनेर ब्राजिललाई सोधे हुन्छ । पाँचपल्ट विश्वकप जितेपछि बल्ल ब्राजिलले सन् २०१६ मा आएर ओलम्पिक फुटबलमा पहिलो स्वर्ण पदक हात पारेको थियो । त्यो पनि आफैंले आयोजना गरेको रियो ओलम्पिकमा । टोकियोमा आएर ब्राजिलले ५ वर्षअघि जितेको ओलम्पिक फुटबलको उपाधि रक्षा गरेको छ ।अतिरिक्त समयमा मैदानमा प्रवेश गर्ने अवसर पाएका फरवार्ड म्याल्कमले १०८ औं मिनेटमा गोल गरेपछि डिफेन्डिङ च्याम्पियन ब्राजिलले टोकियो ओलम्पिक २०२० को फाइनलमा शनिबार स्पेनलाई २–१ ले हराएर पुरुष फुटबलमा स्वर्ण जितेको हो । पाँच वर्षअघि जर्मनीविरुद्ध फाइनलको पेनाल्टी सुटआउटमा नेयमरले निर्णायक गोल गर्दै ब्राजिललाई ओलम्पिक इतिहासमै पहिलो स्वर्ण दिलाएका थिए ।योकोहामा अन्तर्राष्ट्रिय रंगशालामा भएको ३२ औं गृष्मकालीन ओलम्पिकको फाइनलमा ब्राजिलले सुरुमै अग्रता लिने अवसर पाएको थियो । स्पेनी डिफेन्डरले हातले बल छोएपछि भिडियो असिस्टेन्ट रेफ्रीको सहयोगमा ब्राजिलले पेनाल्टी पायो । यस्तो अवसरमा पनि यो ओलम्पिकै सर्वाधिक गोलकर्ता रिचार्लिसन छैटौं गोल गर्न असफल भए । प्रिमियर लिग क्लब एभरटनका फरवार्डले त्यो ३८ औं मिनेटमा पेनाल्टीमा प्रहार गरेको बल पोस्टमाथिबाट बाहिरियो ।तर, ब्राजिलले पहिलो हाफमा बलियो प्रदर्शन कायमै राख्यो । र, इन्ज्युरी समयको अन्त्यतिर अग्रता लियो । क्लाउडिन्होको क्रसमा कप्तान ड्यानी अल्भेसको लोभलाग्दो पास नियन्त्रण गर्दै म्याथ्युज कुन्हाले गोल गरी ब्राजिललाई अग्रता दिलाए । दोस्रो हाफमा खेलाडी परिवर्तन गरेपछि स्पेन राम्रो देखियो । टोलीले निरन्तर अवसर सिर्जना गर्‍यो । कार्लोस सोलारको क्रसमा मिकेल ओयरजबलले ६१ औं मिनेटमा गोल गर्दै स्पेनलाई १–१ मा पुर्‍याए । इन्ज्युरी समयको अन्त्यतिर वैकल्पिक खेलाडी ब्रायन गिलले प्रहार बारमा लागेर फर्कियो ।निर्धारित समय बराबरीमा सकिएपछि अतिरिक्त ३० मिनेट थपियो । अतिरिक्त समयको सुरुमै गोलकर्ता कुन्हाको स्थानमा खेलेका म्याल्कमले १०८ औं मिनेटमा निर्णायक गोल गर्दै ब्राजिललाई लगातार दोस्रोपल्ट ओलम्पिक च्याम्पियन बनाए । रसियन क्लब जेनिथ सेन्ट पिटर्सबर्गका यी फरवार्डले क्रसमा पाएको बललाई नियन्त्रण गर्ने क्रममा स्पेनी डिफेन्डर जेसस भालेजोलाई उछिनेका थिए । त्यसपछि उनको प्रहार गोलकिपर उनाई सिमोनको खुट्टामा लाग्दै जाली चुम्न पुगेको थियो ।लगातार तेस्रोपल्ट ओलम्पिक फुटबलको फाइनल खेलेको ब्राजिललाई लन्डन २०१२ मा मेक्सिकोले हराएर स्वर्ण जितेको थियो । मेक्सिकोलाई सेमिफाइनलमा पेनाल्टी सुटआउटमा हराएर ब्राजिल यसपालि फाइनल पुगेको हो । रियल म्याड्रिडका फरवार्ड मार्को एसेन्सियोको गोलमा स्पेनले सेमिफाइनलमा अतिरिक्त समयमा जापानलाई १–० ले हराएको थियो । कोरोना भाइरस महामारीका कारण एक वर्ष धकेलिएको टोकियो ओलम्पिकमा फुटबलको यू–२४ टिम सहभागी थिए, जसमा हरेक टिमले २४ वर्षमाथिका तीन खेलाडी राख्न पाउने प्रावधान थियो । त्यसैले ३८ वर्षीय अल्भेसले ब्राजिलको कप्तानी गर्ने अवसर पाएका हुन् ।स्पेन सिड्नी ओलम्पिक २००० को फाइनलमा क्यामरुनविरुद्ध हारेको थियो । गोलकिपर सिमोन, मिडफिल्डर पेड्री, ओबरजयलसहित युरो २०२० को सेमिफाइनल पुगेको सिनियर टिमका ६ खेलाडी समावेश गरिएकाले स्पेनले २९ वर्षपछि ओलम्पिक स्वर्ण जित्ने अनुमान गरिएको थियो । बार्सिलोना ओलम्पिक १९९२ मा ओलम्पिक च्याम्पियन भएयता स्वर्ण चुम्न नसकेको स्पेनले टोकियोमा उत्कृष्ट प्रदर्शन गर्न सकेन । ठूला क्लबका खेलाडीहरू रहेको स्पेन सधैं संघर्षरत नै देखियो, राम्रो लय समात्न सकेन । त्यसैले पुरुष फुटबलमा ब्राजिल ओलम्पिक उपाधि रक्षा गर्ने दोस्रो टिम बन्यो ।